|  |  |
| --- | --- |
|  |  |
|  |  |
| Korporativne komunikacije Av. V. Holjevca 10Zagreb 10002 Tel: 01 6450 406Fax: 01 6452 406 |  |

 **PRIOPĆENJE ZA MEDIJE**

**INA primila Priznanje za izrazito veliki i značajni doprinos razvoju korporativnog volontiranja u Hrvatskoj**

* **INA je predvodnik korporativnog volontiranja u Hrvatskoj – INA Klub volontera djeluje još od 2011. godine**
* **Kompanija je također potpisala Povelju o volontiranju zaposlenika**

**Zagreb, 7. svibnja 2019. – Volonterski centar Zagreb održao je danas treću Konferenciju o korporativnom volontiranju i Sajam volontiranja u Kongresnom centru Forum u Zagreb. Na konferenciji je Ini uručeno Priznanje za izrazito veliki i značajni doprinos razvoju korporativnog volontiranja u Hrvatskoj kako bi se naglasila spremnost kompanije na suradnju i doprinos u području korporativnog volontiranja. Također, kao predvodnik korporativnog volontiranja u Hrvatskoj, kompanija je uz ostalih 20-ak tvrtki i institucija potpisala i Povelju o volontiranju zaposlenika, čime su još jednom potvrđene Inine dobre prakse.**

Član Uprave Ine g. Niko Dalić zahvalio je na vrijednom priznanju: „*Tijekom više od pet desetljeća poslovanja INA je uvijek bila pouzdan partner lokalnim zajednicama u kojima djeluje te društvu u cjelini. Iznimno mi je drago što smo danas dio ovog događanja i što zajednički gradimo sustavniji pristup volontiranju u organizacijama. Ovo priznanje vrlo nam je značajno jer smo kao kompanija uložili puno truda i vremena, ali i ljubavi u mnogobrojne volonterske projekte koje smo proveli, kako samostalno, tako u suradnji s različitim partnerima. Veoma sam ponosan na sve naše zaposlenike uključene u Inin Klub volontera.“*

INA je 2011. pokrenula Projekt korporativnog volontiranja svojih zaposlenika s ciljem dobrovoljnog ulaganja osobnog vremena, truda, znanja i vještina za opću dobrobit. Tako je nastao INA Klub volontera, koji danas broji gotovo 1.400 članova te je sudjelovao u ukupno više od 240 volonterskih akcija. 2010. i 2012. godine Klub je dobio nagradu Volonterskog centra Osijek za doprinos poslovnog sektora razvoju volonterstva na području Slavonije i Baranje. Posebna priznanja Volonterskog centra Osijek za doprinos poslovnog sektora razvoju volonterstva Klub je primio pet godina zaredom od 2014. godine, a u 2018. godini Klub je osvojio i nagradu lokalnog volonterskog centra Orkas za najbolju kompaniju koja provodi volonterski program.

**O INA Grupi**

INA Grupa ima vodeću ulogu u naftnom poslovanju u Hrvatskoj te značajnu ulogu u regiji u istraživanju i proizvodnji nafte i plina, preradi nafte te distribuciji nafte i naftnih derivata. INA Grupu čini više ovisnih društava u potpunom ili djelomičnom vlasništvu INA, d.d. Sjedište Grupe nalazi se u Zagrebu, Hrvatska. U području istraživanja i proizvodnje nafte i plina, INA danas posluje, osim u Hrvatskoj, u Angoli i Egiptu. Prerada nafte odvija se u Ininim rafinerijama nafte; RN Rijeka i RN Sisak, dok se regionalna maloprodajna mreža sastoji od 500 maloprodajnih mjesta u Hrvatskoj i u susjednim zemljama. INA Grupa je članica MOL Grupe.

**PR**

Avenija Većeslava Holjevca 10, Zagreb

Tel: 01 6450 552|Fax: 01 6452 406| @: pr@ina.hr